*Projekts*

LATVIJAS REPUBLIKAS MINISTRU KABINETS

2018.gada \_\_\_.\_\_\_\_\_\_\_\_ Noteikumi Nr.\_\_\_\_\_\_\_

Rīgā, (prot. Nr. .§)

Ceļu satiksmes drošības padomes nolikums

Izdoti saskaņā ar

Valsts pārvaldes iekārtas likuma 13.pantu un

Sauszemes transportlīdzekļu īpašnieku

civiltiesiskās atbildības obligātās

apdrošināšanas likuma 57.pantu

I. Vispārīgie jautājumi

1. Ceļu satiksmes drošības padome (turpmāk — padome) ir konsultatīva institūcija, kura sekmē vienotas valsts politikas izstrādi un īstenošanu, lai sasniegtu politikas plānošanas dokumentos noteiktos mērķus ceļu satiksmes drošības jomā.

2. Padomei ir šādi uzdevumi:

2.1. koordinēt politikas plānošanas dokumentu ceļu satiksmes drošības jomā pilnveidošanu un īstenošanu;

2.2. izskatīt priekšlikumus un lemt par pasākumiem, kas veicami, lai uzlabotu ceļu satiksmes drošību;

2.3. sniegt un izvērtēt priekšlikumus ar ceļu satiksmes drošību saistītu likumu un citu normatīvo aktu projektu izstrādei;

2.4. veicināt ar ceļu satiksmes drošības pamatiemaņu apgūšanu saistītā darba organizēšanu izglītības iestādēs;

2.5. Lemt par naudas līdzekļu izlietojumu ceļu satiksmes negadījumu novēršanas (profilakses) pasākumiem saskaņā ar Sauszemes transportlīdzekļu īpašnieku civiltiesiskās atbildības obligātās apdrošināšanas likuma 57.panta otro daļu.

3. Padomei ir šādas tiesības:

3.1. pieprasīt un saņemt no attiecīgajām institūcijām padomes darbam nepieciešamo informāciju un atzinumus;

3.2. uzaicināt ekspertus un amatpersonas piedalīties padomes sēdēs un atzinumu izstrādē;

3.3. iesniegt valsts un pašvaldību atbildīgajās institūcijās ieteikumus ceļu satiksmes drošības stāvokļa uzlabošanai.

II. Padomes sastāvs

4. Padomes sastāvā ir:

4.1. satiksmes ministrs (padomes priekšsēdētājs);

4.2. iekšlietu ministrs (padomes priekšsēdētāja vietnieks);

4.3. Satiksmes ministrijas valsts sekretārs;

4.4. Iekšlietu ministrijas valsts sekretārs ;

4.5. Izglītības un zinātnes ministrijas valsts sekretārs;

4.6. Finanšu ministrijas valsts sekretārs;

4.7. Tieslietu ministrijas valsts sekretārs;

4.8. Veselības ministrijas valsts sekretārs;

4.9. Valsts policijas priekšnieks;

4.10. Valsts policijas Galvenās kārtības policijas pārvaldes pilnvarots pārstāvis;

4.11. Valsts ugunsdzēsības un glābšanas dienesta priekšnieks;

4.12. Satiksmes ministrijas Autosatiksmes departamenta direktors;

4.13. valsts akciju sabiedrības "Latvijas Valsts ceļi" valdes loceklis;

4.14. valsts akciju sabiedrības "Ceļu satiksmes drošības direkcija" valdes loceklis;

4.15. biedrības “Latvijas Pašvaldību savienība” pilnvarots pārstāvis;

4.16. Rīgas Tehniskās universitātes pilnvarots pārstāvis;

4.17. Rīgas domes izpildirektors;

4.18. biedrības “Latvijas Automoto biedrība” pilnvarots pārstāvis;

4.19. biedrības “Latvijas Transportlīdzekļu apdrošinātāju birojs” valdes loceklis;

4.20. biedrības "Latvijas Riteņbraucēju apvienība" pilnvarots pārstāvis;

4.21. biedrības “Latvijas Motoklubu asociācija” pilnvarots pārstāvis;

4.22. Valsts tiesu ekspertīžu biroja pilnvarots pārstāvis.

5. Padomes loceklis var pilnvarot citu institūcijas pārstāvi dalībai kārtējā padomes sēdē, informējot par to padomes sekretariātu.

6. Padome ir lemttiesīga, ja tās sēdē piedalās vairāk nekā puse no padomes locekļiem.

7. Padomes sēdes ir atklātas, tās notiek, ņemot vērā situāciju ceļu satiksmes drošības jomā, bet ne retāk kā divas reizes gadā. Padomes priekšsēdētājs var sasaukt ārkārtas sēdi, izziņojot to ne vēlāk kā trīs dienas pirms sēdes.

8. Padomes priekšsēdētājs:

8.1. sasauc un vada padomes sēdes;

8.2. apstiprina padomes sēžu darba kārtību un nodrošina tajā paredzēto jautājumu izskatīšanu;

8.3. pārstāv padomi tās kompetencē esošajos jautājumos.

9. Padomes sekretariāta funkcijas veic Satiksmes ministrijas Autosatiksmes departaments.

10. Padomes sekretariāts:

10.1. sagatavot priekšlikumu projektu padomes sēdes darba kārtībai;

10.2. sagatavo dokumentu projektus izskatīšanai padomes sēdēs;

10.4. nodrošina padomes locekļus ar nākamās sēdes materiāliem;

10.5. protokolē padomes sēdes;

10.6. nosūta izpildītājiem padomes protokolus;

10.7. kontrolē padomes lēmumu izpildi un informē padomi par lēmumu izpildes gaitu;

11. Padomes sekretārs ir Satiksmes ministrijas Autosatiksmes departamenta direktors.

III. Padomes darba organizācija

12. Kārtējās sēdes materiālus padomes locekļiem elektroniski nosūta ne vēlāk kā trīs dienas pirms sēdes.

13. Padome lemj sēžu laikā, atklāti balsojot ar vienkāršu balsu vairākumu.

14. Padomes sēžu protokolus paraksta padomes priekšsēdētājs un padomes sekretārs.

15. Ja kāds no padomes locekļiem nepiekrīt atsevišķam lēmumam, attiecīgā padomes locekļa atsevišķo viedokli pēc viņa pieprasījuma ieraksta protokolā.

16. Padomes sēžu protokolus padomes sekretariāts sagatavo un nosūta elektroniski padomes locekļiem.

17. Padome var pieņemt lēmumus rakstveida procedūrā, nesasaucot padomes sēdi.

18. Lēmumu pieņemšanai rakstveida procedūrā piemēro šādu kārtību:

18.1. padomes sekretariāts sagatavo un nosūta elektroniski padomes locekļiem lēmuma projektu un lēmuma pieņemšanai nepieciešamos dokumentus;

18.2. padomes locekļi ne vēlāk kā piecu darbdienu laikā pēc lēmuma projekta nosūtīšanas sniedz viedokli par lēmuma projektu, nosūtot to elektroniski padomes sekretariātam;

18.3. rakstveida procedūrā lēmums ir uzskatāms par pieņemtu, ja padomes locekļu vairākums to ir atbalstījis;

18.4. saņemtos elektroniskos atzinumus pievieno elektroniskās saskaņošanas protokolam. Elektroniskās saskaņošanas protokolu un pieņemto lēmumu paraksta padomes priekšsēdētājs;

18.5. ja lēmumu rakstveida procedūrā nav iespējams pieņemt, jautājumu virza izskatīšanai kārtējā vai ārkārtas padomes sēdē.

19. Nākamajā padomes sēdē padomes sekretariāts informē padomi par rakstveida procedūrā pieņemtajiem lēmumiem.

20. Priekšlikumus līdz kalendārā gada pirmā mēneša beigām par Sauszemes transportlīdzekļu īpašnieku civiltiesiskās atbildības obligātās apdrošināšanas likuma 57.pantā paredzēto naudas līdzekļu izlietojumu ceļu satiksmes negadījumu novēršanas (profilakses) pasākumiem ar pamatojumu, pasākuma mērķi, nepieciešamo finansējumu un skaidrojumu par pasākuma ietekmi uz politikas plānošanas dokumentos noteiktajiem mērķiem ceļu satiksmes drošības jomā iesniedz kā aizpildītu pieteikuma anketu (1.pielikums) padomes sekretariātam.

21. Padomes sekretariāts līdz kalendārā gada otrā mēneša beigām sagatavo apkopojumu ar iesniegtajiem priekšlikumiem par Sauszemes transportlīdzekļu īpašnieku civiltiesiskās atbildības obligātās apdrošināšanas likuma 57.pantā paredzēto naudas līdzekļu izlietojumu ceļu satiksmes negadījumu novēršanas (profilakses) pasākumiem un pieejamajiem līdzekļiem šo pasākumu īstenošanai no Sauszemes transportlīdzekļu īpašnieku civiltiesiskās atbildības obligātās apdrošināšanas likumā paredzētajiem naudas līdzekļiem ceļu satiksmes negadījumu novēršanas (profilakses) pasākumiem.

22. Ja kāds no padomes atbalstītajiem pasākumiem netiek īstenots vai tā īstenošanai piešķirtie līdzekļi nav izlietoti pilnā apmērā, priekšlikumus par jauniem pasākumiem ar pamatojumu, pasākuma mērķi, nepieciešamo finansējumu un skaidrojumu par pasākuma ietekmi uz ceļu satiksmes drošības uzlabošanu padomes sekretariāts nosūta visiem padomes locekļiem.

23. Divu mēnešu laikā pēc atsevišķa pasākuma vai vairāku saistītu pasākumu īstenošanas padomes sekretariātā pasākuma īstenotājs iesniedz atskaiti (2.pielikums) par realizētiem pasākumiem no Sauszemes transportlīdzekļu īpašnieku civiltiesiskās atbildības obligātās apdrošināšanas likuma 57.pantā paredzētajiem naudas līdzekļiem ceļu satiksmes negadījumu novēršanai (profilaksei) un padomes sekretariāts pirms kalendārā gada pirmās sēdes elektroniski nosūta apvienotu atskaites dokumentu par realizētajiem pasākumiem visiem padomes locekļiem.

IV. Ceļu satiksmes drošības padomes Domnīca

24. Ceļu satiksmes drošības padomes Domnīca (turpmāk – Domnīca) ir satiksmes drošības ekspertu tikšanās platforma, kuras formāts nodrošina ceļu satiksmes drošības procesa nepārtrauktību padomes sēžu starplaikos.

25. Domnīcas darba organizāciju nodrošina Satiksmes ministrijas Autosatiksmes departaments.

26. Domnīcas sanāksmē piedalās pārstāvis no Satiksmes ministrijas Autosatiksmes departamenta, Valsts policijas, Valsts ugunsdzēsības un glābšanas dienesta, Valsts tiesu ekspertīžu biroja, valsts akciju sabiedrības "Ceļu satiksmes drošības direkcija", valsts akciju sabiedrības “Latvijas Valsts ceļi”, kā arī tiek pieaicināti atbilstošās nozares eksperti atkarībā no sanāksmes darba kārtībā iekļautajiem jautājumiem.

27. Satiksmes ministrijas Autosatiksmes departamenta direktors kārtējā padomes sēdē informē padomes locekļus par Domnīcā izskatītajiem jautājumiem.

28. Priekšlikumus par naudas līdzekļu izlietojumu ceļu satiksmes negadījumu novēršanas (profilakses) pasākumiem saskaņā ar Sauszemes transportlīdzekļu īpašnieku civiltiesiskās atbildības obligātās apdrošināšanas likuma 57.panta otro daļu sākotnēji var izskatīt Domnīcā.

29. Domnīcā izskatītie jautājumi var tikt virzīti lemšanai Padomē.

30. Atzīt par spēku zaudējušiem Ministru kabineta 2003.gada 23.septembra noteikumus Nr.530 “Ceļu satiksmes drošības padomes nolikums” (Latvijas Vēstnesis, 2003, 132. nr., 2005, 112. nr., 2010, 12. nr., 2014, 120. nr.).

Ministru prezidents M.Kučinskis

Satiksmes ministrs

U.Augulis

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš